b'\n_START_ARTICLE_\nMuseumsinsel\n_START_PARAGRAPH_\nMuseumsinsel (suom. Museosaari) tarkoittaa Berliiniss\xc3\xa4 Mitten kaupunginosassa Spreejoen saaren Spreeinselin pohjoisosaa._NEWLINE_Saari saa nimens\xc3\xa4 viidest\xc3\xa4 kansainv\xc3\xa4lisesti tunnetusta museosta. Museumsinsel sai alkunsa vuonna 1841, kun Preussin kuningas Fredrik Vilhelm IV halusi omistaa osan saaresta taiteelle ja tieteelle. Kuninkaan k\xc3\xa4skyst\xc3\xa4 ensimm\xc3\xa4iset suunnitelmat teki hoviarkkitehti Friedrich August St\xc3\xbcler._NEWLINE_Museumsinsel kuuluu Unescon maailmanperint\xc3\xb6luetteloon.\n_START_SECTION_\nAlueen museot\n_START_PARAGRAPH_\nMuseumsinsel ja sen kokoelmat ovat olleet muutoksen kohteina. Toisessa maailmansodassa monet rakennukset tuhoutuivat, ja useita n\xc3\xa4yttelytiloja on kunnostettu ja rakennettu uudelleen._NEWLINE_Altes Museum (Vanha museo) on vanhin alueen museoista. Se valmistui vuonna 1830 arkkitehti Karl Friedrich Schinkelin suunnitelmien mukaan. Vanha museo valmistui vastap\xc3\xa4\xc3\xa4t\xc3\xa4 Berliner Stadtschlossia, joka sittemmin purettiin. Siell\xc3\xa4 kuningas Fredrik Vilhelm III toi ensimm\xc3\xa4isen kerran antiikin esineiden kokoelmansa yleis\xc3\xb6n n\xc3\xa4ht\xc3\xa4v\xc3\xa4ksi. Kokoelma kuuluu nyky\xc3\xa4\xc3\xa4n Altes Museumin n\xc3\xa4yttelyihin._NEWLINE_Neues Museum (Uusi museo) sijaitsee Altes Museumin takana, ja se valmistui vuonna 1859. Sen on suunnitellut Schinkelin oppilas Friedrich August St\xc3\xbcler. Neues Museum tuhoutui l\xc3\xa4hes t\xc3\xa4ysin toisessa maailmansodassa, vain osa ulkosein\xc3\xa4\xc3\xa4 s\xc3\xa4ilyi, ja se avattiin j\xc3\xa4lleen yleis\xc3\xb6lle lokakuussa 2009, kun rakennusty\xc3\xb6t olivat valmistuneet ja esineet siirretty paikalleen. Museossa on esill\xc3\xa4 kuten ennen sotaakin, egyptil\xc3\xa4ist\xc3\xa4 ja esihistoriallisia kokoelmia, muun muassa kuningatar Nefertitin rintakuva._NEWLINE_Alte Nationalgalerie (Vanha kansallisgalleria) valmistui 1876 arkkitehtina August St\xc3\xbcler. Sen tarkoituksena oli esitell\xc3\xa4 1800-luvun taidetta, jonka pankkiiri Joachim H. W. Wagener oli lahjoittanut. Kokoelma on sittemmin laajentunut ja siell\xc3\xa4 on nyky\xc3\xa4\xc3\xa4n suurimpia 1800-luvun maalauksien ja veistosten kokoelmia Saksassa. Vanhan kansallisgallerian rakennus vaurioitui pahoin toisessa maailmansodassa. Se avattiin t\xc3\xa4ysin korjattuna uudelleen vuonna 2001. Rakennuksessa esitell\xc3\xa4\xc3\xa4n nyky\xc3\xa4\xc3\xa4n sen maalaus- ja veistoskokoelmaa._NEWLINE_Bode-museo (Bode-Museum, entinen Kaiser-Friedrich-Museum) avattiin vuonna 1904 saaren pohjoisk\xc3\xa4rkeen. Se oli peruskorjauksessa koko 2000-luvun alkuvuodet. Museo avattiin uudelleen 17. lokakuuta 2006, ja siin\xc3\xa4 esitell\xc3\xa4\xc3\xa4n my\xc3\xb6h\xc3\xa4isantiikkista ja bysanttilaista taidetta._NEWLINE_Pergamon-museo (Pergamonmuseum) on uusin alueen museoista. Vuonna 1930 valmistuneessa rakennuksessa on esill\xc3\xa4 useita monumentaalisia arkeologisia rakennuksia, kuten Pergamonin alttari ja Miletoksen torialueen portti. Kaivauksissa l\xc3\xb6ytyneet alkuper\xc3\xa4iset osat siirrettiin Berliiniin, jossa ne koottiin uudestaan. Puuttuvat osat on rekonstruoitu.'